Utanríkisráðherra Rússlands segir vesturveldin beita afarkostum í Úkraínudeilunni, sem engu skili. Utanríkisráðherra Breta segir ekki hægt að horfa framhjá hundrað þúsund manna herflutningum að landamærum Úkraínu. Rússar eru nú við heræfingar í Hvíta-Rússlandi.
Þjóðarleiðtogar víða um heim hafa undanfarna daga fundað um stöðuna í og við Úkraínu vegna herflutninga Rússa. Í morgun funduðu Sergei Lavrov utanríkisráðherra Rússlands og Elizabeth Truss utanríkisráðherra Bretlands í Moskvu.
Lavrov sagði að ekki væri hægt að komast neitt áfram með afarkostum, hótunum og skömmum, en því miður hafi vestrænir leiðtogar notað þessar aðferðir opinberlega.
Truss sagði á móti að ekki væri hægt að horfa framhjá hundrað þúsund manna herflutningum að landamærum Úkraínu og tilraunum til að grafa undan sjálfstæði landsins.
Stríð í Úkraínu yrði hræðilegt fyrir Rússa, Úkraínumenn og öryggi í Evrópu, sagði Truss. Því þyrftu Rússar að kalla þessa hermenn til baka.
Tónninn var svipaður á fundi Jens Stoltenbergs framkvæmdastjóra Atlantshafsbandalagsins og Boris Johnson forsætisráðherra Bretlands í Brüssel. Stoltenberg benti ekki aðeins á herflutningana við landamæri Úkraínu, heldur einnig æfingar í Hvíta-Rússlandi, sem væru þær umfangsmestu síðan í kalda stríðinu.
Þetta er hættulegur tími fyrir öryggi Evrópu. Rússneskum hermönnum fjölgar og viðbragðstími vegna hugsanlegrar árásar styttist, segir Stoltenberg.
Æfingar Rússa í Hvíta-Rússlandi eiga að standa í tíu daga, og eru í suðurhluta landsins, nærri landamærunum að Úkraínu. Um þrjátíu þúsund rússneskir hermenn taka þátt í henni.
